## Ivace+i Energia destinarà en 2025 més de 30 milions d’euros per a donar suport a la compra de vehicles elèctrics

*** L’Institut concedirà ajudes de 7.000 euros per a l’adquisició de vehicles elèctrics i de 5.000 euros per als híbrids endollables, en el marc del nou Pla Moves
* Poden beneficiar-se d’estes subvencions particulars, autònoms, entitats i empreses, que poden acollir-se fins al 31 de desembre de 2025**

La Conselleria d’Innovació, Indústria, Comerç i Turisme, que dirigix Marián Cano, a través de l’Institut Valencià de Competitivitat i Innovació (Ivace+i), gestionarà, en el marc del Pla Moves III 2025, un total de 31,97 milions d’euros per a donar suport a l’adquisició de vehicles elèctrics endollables i de pila de combustible.

Així doncs, atorgarà ajudes econòmiques de 7.000 euros per als particulars, els autònoms i les entitats que adquirisquen vehicles elèctrics purs i de 5.000 euros per als híbrids endollables.

Tal com ha assenyalat la consellera Marián Cano, el transport és el sector que més energia consumix en la Comunitat Valenciana, i quasi tot eixe consum depén del petroli. Per això, “resulta clau implementar polítiques actives que promoguen una forma de mobilitat més respectuosa amb el medi ambient i sostenible a llarg termini”, ha indicat.

El [*Diari Oficial de la Generalitat Valenciana* (DOGV)](https://dogv.gva.es/va/resultat-dogv?signatura=2025/27722) ha publicat la convocatòria del Pla Moves III 2025, que en la Comunitat Valenciana gestiona Ivace+i Energia, el termini del qual per a presentar sol·licituds estarà obert fins al 31 de desembre de 2025 o fins a esgotar el pressupost assignat.

Així doncs, l’Institut subvencionarà l’adquisició directa o per mitjà d’operacions de finançament per lísing financer o arrendament per rènting (també anomenat lísing operatiu) de vehicles nous d’energies alternatives. Per a accedir a les ajudes, han de posar-se en contacte amb algun dels concessionaris o punts de venda adherits al programa; estos seran els que tramitaran telemàticament les ajudes.

Per a Cano, promoure una mobilitat urbana sostenible “implica anteposar els mitjans de transport que siguen més nets i eficients”. Així mateix, defén la necessitat d’avançar en la substitució gradual dels vehicles impulsats per combustibles fòssils per uns altres que empren energies alternatives, amb especial atenció als vehicles elèctrics.

En la seua opinió, este tipus de vehicles “encara afronta importants barreres per a consolidar-se en el mercat, especialment si se’ls compara amb els vehicles que utilitzen tecnologies convencionals, els quals continuen sent predominants”. Per això, considera “fonamental la implementació de mesures de suport, com ara incentius econòmics o altres ajudes, que impulsen i motiven els consumidors a optar per esta mena d’alternatives més sostenibles”.

**Característiques de les ajudes**

Les quanties varien en funció del tipus de vehicle, del sol·licitant (particulars, autònoms i entitats, pimes o gran empresa) i de si hi ha desbastellament o no d’un vehicle antic. Per als particulars, en cas de no desbastellar un vehicle, les ajudes per a la compra d’un vehicle elèctric pur ascendiran als 4.500 euros i 2.500 per als endollables. En el cas de les motocicletes elèctriques, l’incentiu pot arribar als 1.300 euros amb desbastellament i 1.100 euros sense enviar al desballestament un vehicle.

El preu del vehicle elèctric no podrà excedir els 45.000 euros, a excepció dels models elèctrics de huit o nou places, els quals podran arribar als 53.000 euros. En el cas de les motos elèctriques, el seu preu no podrà sobrepassar els 10.000 euros.

Així mateix, la compra de furgonetes elèctriques per part dels professionals autònoms se subvencionarà amb un màxim de 9.000 euros en cas que l’usuari desbastelle el seu vell vehicle i amb un màxim de 7.000 en cas que no ho faça.

A més, el Pla Moves III proporciona ajudes d’un 10 % addicional a actuacions en municipis de menys de 5.000 habitants, tant per a la instal·lació d’infraestructures de recàrrega com per a la compra de vehicles per part de persones que estiguen empadronades en estos. També dota amb un 10 % extra l’ajuda que reben les persones amb mobilitat reduïda.

Fecha: 17/07/2025